в сила на настоящото споразумение. Този орган има, inter alia, правомощия да разрешава схеми за държавна помощ и индивидуални безвъзмездни помощи в съответствие с критериите, посочени в членове 262 и 264 от настоящото споразумение, както и правомощия да разпорежда възстановяването на държавна помощ, която е била отпусната неправомерно. Всяка нова помощ, предоставена в Украйна, трябва да бъде съобразена с разпоредбите на членове 262 и 264 от настоящото споразумение в срок от една година от датата на създаване на органа.
 2.
 В срок от пет години от влизането в сила на настоящото споразумение Украйна изготвя подробен опис на схемите за държавни помощи, установени преди създаването на органа, посочен в параграф 1, и привежда такива схеми за държавни помощи в съответствие с критериите, определени в членове 262 и 264 от настоящото споразумение в рамките на период от не повече от седем години от влизането в сила на настоящото споразумение.
 3.
 а)
 За целите на прилагането на член 262 от настоящото споразумение страните признават, че по време на първите пет години след влизането в сила на настоящото споразумение всяка държавна помощ, предоставена от Украйна, се оценява с оглед на факта, че Украйна се счита за регион, идентичен с регионите на Европейския съюз, описани в член 107, параграф 3, буква a) от Договора за функционирането на Европейския съюз.
 б)
 В срок от четири години от влизането в сила на настоящото споразумение Украйна представя на Европейската комисия данните за своя БВП на глава от населението, хармонизирани на ниво NUTS II. След това органът, посочен в параграф 1 от настоящия член, и Европейската комисия оценяват съвместно допустимостта на регионите на Украйна, както и максималния интензитет на помощите за тях с цел изготвяне на карта за регионалните помощи въз основа на приложимите насоки на ЕС.
 ГЛАВА 11
 Свързана с търговията енергетика
 Член 268
 Определения
 За целите на настоящата глава и без да се засягат разпоредбите на глава 5 (Митници и улесняване на търговията) от дял IV от настоящото споразумение:
 1
 „енергийни стоки“ са природен газ (код по КН 27.11), електрическа енергия (код по КН 27.16) и сурови нефтени масла (код по КН 27.09);
 2.
 „фиксирана структура“ е всяка преносна или разпределителна мрежа, съоръжение за втечнен природен газ и съоръжение за съхранение, както са определени в Директива 2003/54/ЕО на Европейския парламент и на Съвета от 26 юни 2003 г. относно общите правила за вътрешния пазар на електроенергия (наричана по-нататък „Директива 2003/54/ЕО“) и в Директива 2003/55/ЕО на Европейския парламент и на Съвета от 26 юни 2003 г. относно общите правила за вътрешния пазар на природен газ (наричана по-нататък „Директива 2003/55/ЕО“);
 3.
 „транзит“ е транзитът, описан в глава 5 (Митници и улесняване на търговията) от дял IV от настоящото споразумение, на енергийни стоки посредством фиксирана инфраструктура или нефтопровод;
 4.
 „транспорт“ е преносът и разпределението, както са определени в Директива 2003/54/ЕО и Директива 2003/55/ЕО, както и пренасянето или предаването на нефт посредством нефтопроводи;
 5.
 „неправомерно вземане“ е всяка дейност, състояща се в незаконното вземане на енергийни стоки от фиксирана инфраструктура.
 Член 269
 Вътрешно регулирани цени
 1. Цената на доставките на природен